Анвар Суюнов. Икки тонг ораси (ҳикоя) | www.ziyouz.uz\nБош саҳифа Ўзбек насри онлайн антологиясиАнвар Суюнов (1983)Анвар Суюнов. Икки тонг ораси (ҳикоя)\nҒира-шира тонг қоронғуси.\nОсмонга отилган тошни пайқаш қийин.\nКимсасиз адирлар қўйнини тилиб ўтган кўчада онда-сонда лоп-лоп этиб ўтиб қоладиган машина чироқлари йўл гирди билан кетаётган аравали байтал ва икки кишининг кўзини қамаштиради. Ўткинчи шуълада кунботардаги беткайликда ўн чоғли қўйнинг ҳайиғиб кетаётгани ва илгарироқда мол етаклаган уч-тўрт одам шарпаси ҳаракатланади. Яна қаерлардандир тунги сукунатни бузиб кимнингдир қисқа-қисқа ҳуштак чалгани-ю, “Чаҳ-чаҳ, торт, эчки торт!” – деган хитоби эшитилади.\nУлар беихтиёр бир-бирларини қора олиб кетиб борадилар.\nБия сернур чироқларга бепарво, бир текис йўртади. Арава сандиғидан базўр бош чиқариб кетаётган қўйларнинг кўзлари аҳён-аҳёндаги кучли ёғдудан яшил тусда товланади. Эгар устидаги миқти болакай от биқинига нуқиб қўяди. Арава тезлашиб, чамаси беш-ўн қадамлар лўккиллаб кетади.\n– Кўп тез ҳайдайверма, – дейди арава гирдига илиниб олган эллик ёшлардаги киши – Ичимни эзиб юбординг.\nОлис-олисларгача уларнинг гангир-гунгири эшитилиб туради.\n– Ҳей, бу қўйлар кимдан? – Шоп мўйлов, қориндор киши бозор дарвозасига яқинлашган бия устидаги болакайга юзланади – Ё, сен билан савдо қиламизми?\nШоп мўйлов қўйларнинг биқинига қўл ботириб, қовурғасини ушлаб кўрди. Бирма-бир қўлтиғига олиб силкиди. Новчабичим ҳамроҳига лаб учида пичирлади.\nБу орада бозор томонга жандага ўранган сотармонлар туя, от, ҳўкиз, сигир… етаклаб ўта бошлади. Ҳар сонияда уларнинг сафи қалинлашиб, мол бозори гавжумлашди.\n– Сен олдинга ўтиб торт, мен ҳайдайман, – деди ҳозиргина пайдо бўлган отаси, қўйларга сиртмоқ сола олмай каловланиб юрган болага.\n– Келиштирсангиз шу ер ҳам бозор-да!\n– Оғзим тўла пул-да, биродар…\nДаллол сотармоннинг эгнидан қўлини олди. Илгарироққа ўтиб ҳамроҳи билан алланималарни шивирлашди. Новчароғи келиб:\n– Қани, қўлни беринг, – деб илик узатди. – Еттовини кўтарасига бичайми ёки…\n– Фарқи йўқ, пулнинг чиқиши ҳисоб, – деди қўй эгаси.\n– Унда, бундай: еттови бир жойда беш юз минг, – Даллол сотармоннинг қўлини силтай бошлади. – Кўнглингизга оғир ботмасин, деб мўлжалингизга яқин олдим.\n– Нега индамайсиз, ё паст сўрадимми?\n– Молни пачакиламанг!\n– Унда, йигирма беш ўтаман.\n– Беш юз олтмишга-чи?\n– Сиз қўйларни кўрдингизми, ўзи?\n– Кўрди-кўрмади, бори еттов чортуёқда, ака!\n– Унда яхшилаб кўриб, кейин барака сўранг!?\n– Ҳе-ей, аччиқланманг, ака, бозор-да – бу! Ичида ширриқ-мирриғи чиқса, мен куяман.\n– Булар даштнинг моли, суяги бутун. Зарурликка сотаяпман.\n– Қиз чиқараяпман.\n– Э-э, тўйнинг харажати денг, – новча даллол юзига табассум суриб қўл силташда давом этди: – Савоб ишнинг харжи экан, боя айтганимга ўн қўшдим.\nСотармон йўқ маъносида бош чайқади.\n– Ҳо-ов ака, сиздан садо чиқадими?\nНовча даллол сотувчининг қўлини бўшатиб, қўйларни айлана бошлади. Четдаги ўртабўй қўчқорни кўтариб кўрди. Чўнтагидан қўлчироқ олиб қўзили совлиқнинг тишини санади. Бошқаларининг елкасини ғижимлаб чиқди.\n– Буларнинг эти яхшимас-ку?! – даллол яна сотармонга юзланди. – Боя айтганимга ўттиз қўшдим, топ-тоза олти юз бўлди. Қани бир гулдиранг-чи?\n– Қўшадиган ҳеч нарсаси қолмади. Тезагигача пулламоқчимисиз?\n– Энди-и, менга қаранг, ака! Жамига саксони кам етти юз атадим. Сизга ён босдим, ана!\n– Чорак кам етти юз. Энди барака денг!.\n– Келишадиган жойи қолмади. Ҳай, сизнинг ҳам айтганингиз эмас, меники ҳам; тоза етти юз – чек пули, даллолга ширинкома бермайсиз.\nҚўй эгаси ўйланиб қолди…\nСекин-секин осмон тозариб, юлдузларнинг туси ўча бошлади. Милтироқ тонг юлдузи ва хира тортиб бораётган ой ўроғини айтмаса, фалак бўм-бўш ҳисоби. Шарқий кенгликларда уфқ қизариб, қуёшнинг қонталаш қиёфаси кўринади. Этни жимирлатар ёз тонготарида кўчма емакхоналардан дастлабки тутун таралади. Қўрадаги кабобнинг иштаҳа очар “жиз-жиз” ҳиди болакайнинг димоғини қитиқлаб ўтади. Бора-бора теварак гавжумлаша бошлайди. Узоқ-яқиндан келган уловлар тирбандлашиб боради. Отлиғу пиёда, олармону сотармон, кимки бўлса, ҳайқириғу бақириқлар билан ғўнғиллаб ётган бозорга уради ўзини:\n– Тилинг танглайингга ёпишиб қолганми, гулдирасанг-чи!?\nБу ерда серзарда даллолларнинг нарх талашувлари, боқувдан чиққан олакўз буқаларнинг ўкириклари, ер депсиниб турган бедовларнинг баланд ва давомли кишнашлари ёки баджаҳл чекчиларнинг бақириқлари қайнаб ётади.\n– Арзонроқ бердик шекилли, дада, – деди болакай қўй чилвирларини йиғиштираётиб. – Сал оёқ тираганингизда яна қўшарди…\nОта-бола мол бозоридан чиқиб, кийим-кечак расталарини оралаб кетди.\nБир ой бурун Қорақул комбайнчининг ёлғиз қизига совчи келди-ю, ташвиши шундан бошланди: бир оёғи уйда бўлса, бир оёғи бозорда. “Ўғиллиникида – бир кун тўй, қизлиникида – ўн кун тўй”, деганларидек ҳовлисидан оғайни-қариндошларининг қадами узилмайди. Аёллар кун ора йиғилишиб сарпо-суруқнинг муҳокамасини қилади. Баъзан ўзаро шивирлашиб, қуда томонга “элчи” ҳам жўнатишади. Вакил сарпо баҳонасида турли-туман маълумотлар олиб келади. Бундай хабарлар орасида қуданинг феъл-атвори-ю, қудаойининг матопарастлиги тўғрисидаги янгиликлар ҳам қулоққа чалинади. Қорақул комбайнчининг эса оғили бўшаб, қўтонидаги туёқ сони сийраклашган. У ёлғиз қизини эл қатори – бировдан кам қилмай узатмоқчи. Шу боис, хотинларнинг ҳам айрим маслаҳатларини тўғри деб ўйлади:\n– Ҳозир қиз томон мебель ҳам қилаяпти, – деди хотини.\n– Ойчечакдан ташқари куёвга ҳам қишлик-ёзлик кийим қилишингиз керак, – қўшилди қўшни аёл.\n– “Қизлар базми” билан “Куёв чақирди”ни бир кунда ўтказганларингиз маъқул, – фикр билдирди яна бири.\nҚорақул комбайнчи бозорма-бозор юравериб шу нарсани англадики, у улғайган замонлар ўтиб, тақдирнинг чархпалаги бошқа бир даврнинг шамоли билан айланиб ётарди. Масалан, у “Қиз сепи”га чинни идиш олишда роса овора бўлди. Аввалига, у олиб келган идишларни хотин-халажлар кўримсиз экан, замонавийроғи керак, деб қайтариб юборишди. Комбайнчи устига бир-икки сўм қўшиб алмаштириб келди. Бу сафар яна ўша хотинлар “Чиннилар тўплами”нинг ранги, шакли, ҳажми бир-бирига мос тушмади дейишди. Комбайнчи яна бозор сари йўртиб кетди… Хуллас, у сал кам бир ой деганда кўрпа-тўшак, идиш-товоқ, кийим-кечак, парда-ю дастурхоннинг каму кўстини битирди. “Ҳаммаям шундай харажат тортадимикан-а, – деди бир сафар бозордан қайтаётиб ўзига-ўзи. – Ё, мен даҳмазани катта қилаяпманми? Йў-ўқ, олаётганларим ҳам, Ойчечакнинг сепи ҳам бировдан зиёд эмас. Демак, ё нарх-наво ошган, ё замон ўзгарган, ё менинг ҳеч нарсадан хабарим йўқ?”.\nҚорақул комбайнчи асли хўжаликда механик эди. Кейинчалик замон ўзгарганида катта бир бочканинг остига моторли қурилма ўрнатиб, қўлбола комбайн яратди. Ўшандан бери эл-юртнинг арпа-буғдойини янчиб, рўзғор тебратади.\n«Комбайнчи» лақаби ҳам шундан.\nКун тушликка яқинлашавергани сари жазирама зўрая бошлади. Кўча-куйда оёқ товуши тиниб, борлиқни аллақандай сукунат чулғади. Бўғотларда бигиздай тилини ўйнатиб ҳансираётган қушлар қишлоқ оралаб “ғийқ-ғийқ” этиб кетаётган аравани кузатиб туради. Байтал кўзи атрофида ўралашаётган чивинлардан зада – илкис-илкис бош чайқаб йўрғалайди. Манзилга яқинлашавергани сайин қадам отиши тезлашади. Саратоннинг тубсиз осмонида эгри-бугри кўчалар ва бетартиб уйлардан ташқари этакдаги кимсасиз адирларга ҳам нигоҳ тикиб учаётган бургут ёз чилласининг ҳаракатсиз лаҳзаларида емак қидиради. Унинг ўткир кўзлари қишлоқ қуймичидаги селхона-жарларга туташиб кетган чекка ҳовли сари ўрлаётган қўнғир тулкини нишонга олган. Тулки лўккиллаб ҳовли этагидаги овлоқ бостирмага уриб кетади. Бостирмадан беш-ўн қадам наридаги ғов очилиб, аравасини ғижирлатиб судраб келаётган биянинг ҳорғин гавдаси кўринади.\n– Маржонбулоқдаги опамнинг ўғли келувди – жиянингиз, поччамни конда тош босиб қолибди, – деди хотини юзида маъюслик зоҳир бўлиб. – Тоғам келса, эртароқ шаҳардаги дўхтирхонага борар экан, деди.\nҚорақул комбайнчи ҳовли ўртасидаги ғужум остида бир шокоса айронга икки синдирим нон ботириб еди-ю, бозордан ортган пулни белига тугиб шаҳарга жўнади. Этакдаги ангарни кесиб чиқиб, катта йўлда эски бир автобусга илиниб олди. Улов кучдан қолган қирчанғидай имиллаб, дуч келган жойда кимки кўринса ортмоқлаб, кун пешинга оққанда шаҳарга кириб келди. Саратон қуёши селгиб, борлиқни ажиб бир ҳарорат чулғаганда Қорақул комбайнчи дўхтирхонани топиб борди. Кўрдики, бу ерда ётганларнинг бариси яримжон: бирининг оёғи синган, бўксасигача гипслаб, яна тош ҳам осиб қўйибди. Яна бировининг белигача оқ мато ўралган. Бошқасининг кўзи билан бурни очиқ, қолган аъзои бадани тошқотган дока ўрами ичида. Тўрда афтодаҳол яна бири ётарди. У беҳуш эди. Қорақул комбайнчи аллақандай ички сезги билан яқин борди унга. Шилиниб-тилиниб, яроғи қолмаган юзини артди. Сўнг эшикка, ундан бино йўлагига чиқди. Сўраб-суриштириб бош дўхтирнинг хонасини топиб, минг бир истиҳола билан эшикни тақиллатди:\n– Киринг, – гулдурак овоз келди ичкаридан.\nОромкурсига омонатгина қўниб турган гирдиғум дўхтирнинг қаршисида ғужанак бўлиб – эгнини қисиб ўтирган опасини кўрди. “Олдириб қўйибди ўзини, – деди ичида курсига чўкаётиб. – Нотинчликнинг бети қурсин, булутдай эди-я…” Аёл ўксаси қуриб: “Ҳаҳ, фалак! Пешонамда бу кунлар ҳам бормиди? – деди, илло, унинг ҳасратларини ўзидан бўлак ҳеч ким эшитмади. – Кўрсатганларинг каммиди…” Бош дўхтир кўнгилсўрар гаплар қилди. Қаердандир пайдо бўлган котиба қиз пиёлада сув келтирди. Аёлнинг ҳовури босилиб, бир нуқтага маъюс тикилиб қолди. Бош дўхтир дилгир сукунатни бузиб, сўзланди:\n– Аканинг етти жойи синган. Унчалик хавфли эмас, хавотир олманг. Энди-и, очиғини айтишим керак, биз хўжалик ҳисобидамиз. Бу – унча-мунча харажати… бор дегани. Ҳозир кўп дўхтирхоналарда аҳвол шунақа. Тўғри тушунинг мени.\n– Ука, сиз дангал айтаверинг… – Комбайнчи дўхтирнинг хабари кетидан давом этди. – Ҳаммаси очиқчасига бўлгани маъқул, шунга қараб соз қилардим.\nУлар бир неча сонияда келишиб олишди. Комбайнчи опасини қўлтиғидан олиб ҳовлидаги боққа тушди. Бу ерда сассиз лаҳзалар ҳукм сурарди. Опа-ука четроққа, ўрик остидаги ўриндиққа жойлашдилар.\n– Худо шифосини берсин, ичикаверманг, – деди ука.\n– Манглайим қора бўмаса, бу кунлар ҳам бормиди менга? – Опа укасининг тўшига бош қўйиб йиғлай бошлади. – Бечора ёрти эди, кунимизга сен бор экансан. Ёлғизлик шундайда билинади-да, жигарим!\nҚош қорайиб, теваракда кўча чироқлари ёғду соча бошлаганда Қорақул комбайнчи опасини шаҳардаги эски танишиникида қолдириб, қишлоққа қайтди.\nБегард осмонда ғуж-ғуж юлдузлар жимирлаб ётади. Сомон йўли бўйлаб учган бирининг тарам-тарам нурлари бир неча сония йўналишини ёритиб ўтади-да, хира тортиб йўқолади. Олис-олислардан бир итнинг ғингшиниб акиллагани эшитилади. Тошларга сингган офтоб тафти кўтарилиб теваракни дим ва илиқ ҳароратга тўлдиради; борлиқ осуда лаҳзалар қўйнида мудраб ётади. Бироқ ҳовли ўртасидаги ғужум остида ётган эр-хотиннинг кўзига уйқу инмайди. Улар учи-қуйруғи йўқ хаёллар гирдобида банд. “Комбайнимни сотаман, – ўйлади эри. – Пулга боради. Бултур Умар қассоб сўратувди. – Шу кез этакдан отнинг пишқириғи эшитилади, – Ё, бияни бозорга солсаммикан…” Хотини эрига кишибилмас қараб қўяди. Унинг тубсиз фалакка тикилиб ўй сураётгани-ю, минг бир режани хомчўт қилаётганини ҳис қилади. Ўқловдек ингичка, боз яна ажин босиб кетган бўйнига кўзи тушиб ич-ичидан ачинади. “Жағига пичоқ қайрайдиган бўлибди бечоранинг, – дейди ўзига-ўзи. – Не бир йигит эди; тоғни урса талқон қиладиган. Ёлғизликнинг шуниси ёмон, ака-укалари бўлганида суяшиб турармиди… Ит бўл, қуш бўл – кўп бўл дегани бор гап. Яккашнинг отауйи чироғини ёқиб ўтириши қийин”. Кунчиқардан эсган елпинчиқ эр-хотинни барча дарду ҳасратларидан фориғ этиб, юлдузлар жимир-жимирига маҳлиё қилиб, хаёлларини осмоннинг сирли қаърига тортиб кетади…\nҚўшни чол бомдодга азон айтар маҳали қишлоқ оралаб бораётган Қорақул комбайнчининг хаёлидан: “Умар қассобникига борсаммикан, ё Ҳамза фермердан қарз кўтарсаммикан…” деган яккам-дуккам мулоҳазалар ўтади. Қайсики давлатмандни билса, улар билан ораларини чамалайди. Масалан, узоқ Тайпоқсойга кўчиб кетган партадош тенгқури Бойсайфи билан жўрачиликлари, анчайин қўли очиқлигини ҳам хотирлайди. “Қарз сўраганнинг бир бети қора, бера олмаганнинг икки бети, – дейди кимнингдир олдида мулзам бўлишини ўйлаб. – Ҳай, бир гап бўлар. Ўладиган ҳўкиз болтадан қайтмас”, қўшиб қўяди яна. Офтоб дашту далаларни оташдек куйдираётган бир паллада эшикма-эшик, уйма-уй кезиб юрган комбайнчининг реза-реза тер қуюлиб келаётган пешонасида шамшир ўйнатади гўё. Шамширки, жон олмас – ажал эмас; фақатгина устомон қассобдай терининг бир қаватини жизиллатиб шилиб ташлайди. Қизариб, ҳилдираб бораётган тўрқовундек ажин босган қиёфада бебахт болалик ҳасратлари-ю суронли йилларнинг ғам-андуҳлари қотиб қолган. Қотиб қолган эмас, ажи-бужи чизиқларда акс этиб туради. Бужмайган қовоқлар орасидаги ботиқ кўзлар эса, ана шу ажи-бужи чизиқларни ҳарфма-ҳарф, жумлама-жумла фош этади…\nБозордан бол топиб, уни қўйнига солиб, яна йўл-йўлакай “Замон-замон, бизнинг замон…”ни ҳиргойи қилиб келаётган ва хотинига икки зувала кулча солишни буюриб турган от даллоли Бойсайфи дўсти, яъни бола сирдоши Қорақулнинг кўзидаги илинжни уқди. Уқдики, …қийматини сўради, холос. Меҳмоннинг келишув ҳақидаги ваъдаларини тингламади ҳам. Бундан ўттиз-қирқ йил бурунги дали-ғуллилигига борди: “Топар ойида берасан” деди…\nСаратон ўтиб, тийрамоҳнинг намхуш шамоллари уйғонган маҳали Қорақул комбайнчининг шаҳардан оёғи узилди. Суяк деганлари кун санар экан; поччаси Бердимурод қарийб олтмиш кун ётди дўхтирхонада. Бу орада комбайнчи анча-мунча дорининг фарқи-ю давосининг фаҳмига етди. Гоҳида оқ рангли иморатнинг ўткир ва қўланса ҳидидан безиб ҳам кетди. Баъзан шапалоқдек қоғозга турнақатор қилиб битилган дорилар рўйхатини қўлтиқлаб шаҳарнинг дуч келган тешигига бош суқди. Қудалар билан келишиб тўйни ҳам орқага сурди; жиянларим отасиз қолмасин, деди. Поччасининг ёлғиз эканлигини-да қистириб ўтди. Одам одамга эл бўлади, пул ёки мартаба эллик қилмайди, деб ўйлади қуда томон. То ўрим-йиғим тугаб, даладан ҳосил кўтарилгунича Қорақул комбайнчининг созини кутишди.\nКечаси билан шаррос қуйган ёмғир эрта билан тиниб, тонгги рутубат одамларга хуш ёқди. Об-ҳавонинг юмшаганидан кайфияти кўтарилган тўй эгалари издиҳомнинг тадоригида. Ёш-яланглар ўчоқ қазиш, самовар тайёрлаш билан банд. Бир-иккита ўрта ёшлилар ҳовлининг этагида, кўздан панароқда қора қўчқорни бўғизлаб, терисини шилиш билан овора. Чойнак-пиёла, коса-товоқ ташиётган хотин-халажлар оёқ учида учиб юришади гўё. Ҳолироқ томга йиғилишиб олган қизлар келин бўлмишнинг пардоз-андозига зўр беришади. Айвондаги уч-тўртта кексалар ўтган замонлардан гап суришади. Ички уйлардаги кайвонилар келин сепини қайта кўрикдан ўтказадилар. Кун чошгоҳдан ўтиб шоҳнинг кўчига безатилгандай турли хил попукларга ўраниб олган куёвжўраларнинг уловлари “биб-биб”лаб ҳовлига кириб келади. Остонага қадар пишқириб келган биринчи машинадан қориндор карнайчи ва миқти доирачи туша солиб “ғийқ-ғийқ, тапир-тупур”ини бошлаб юборади. Ўз ишлари билан куймаланиб юрган қиз-жувонлар бир пасда четроққа йиғилишиб олиб, йигитларнинг хатти-ҳаракатини кузатишга тушади. Шўх-шаддодлари навкарлардан айримларига қочирим қилишга ҳам улгуради. Тарафлар орасида ҳазилу мутойиба бошланиб кетади. Даврани ипак саллали Имомхон эшон томоқ қириб кесиб ўтади-ю йиғилганлар жимиб қолишади. Янгалар куёв болани никоҳ ўқитилмиш хонага бошлаб кетади…\n– Қиз отасини чақиринг, – деди эшон никоҳ суви келтирган кишига.\nҲаял ўтмасдан дўпписини қийшиқ бостириб олган Қорақул комбайнчи кўринди.\n– Сиз, тоғаси бўласизми?\n– Йўқ, дадаси бўламан.\n– Унда тоғасини чақиринг, никоҳда тоғалар ота ўтади, удумимиз бу!\nҚорақул комбайнчи ташқарилади. Эшикдан чиқа туриб ўйланиб қолди. Хотинига имлади:\n– Ҳамқишлоқларингдан бўлсаям биронтасини айт. Қизга никоҳда тоғалар ота ўтар экан.\nДаҳлиздаги курсида омонатгина ўтирган поччаси Бердимурод қўлтиқтаёғига суяниб:\n– Заркумуш менинг қишлоғимдан, оғалари йўқ деб ким айтди, мен – акаман! Ойчечакка мен оталик қиламан! – деди тўлиғиб.\nЭр-хотиннинг кўзларига нам тепди. Бироқ бир-бирига билдирмай тескари бурилиб кетишди. Ярим соат ўтиб келин-куёвни ташқарига олиб чиқишди. Қиз отаси билан хайрлашди: Қорақул комбайнчини қучоқлаб ҳўнграб юборди. Янгалар лаб учида шивирлади, билагидан тортиб четга олди. Ота бир жуфт нонни қизининг қўлтиғига қистириб, елкаси учиб – селкиллаб кетаверди… Белгисиз томонларга тикилиб, қабоғидаги намни сирқиб олди…\nБазм қизигандан қизиб, лутфу эҳсонлар авжига минди. Куёвнинг уруғлари келин томонни ва ёки аксинча, бир-бирларини оғиз тўлдириб мақтадилар. Қизлар-йигитлар, аммалару холалар тўйхонани кулгуга тўлдириб, бир-бирларининг қўлтиғидан олиб, гир айланиб рақс хиром этишди. Қорақул комбайнчининг елкасидан тоғ ағдарилгандек бўлди. У атрофидаги ширакайф ошналарининг сершовқин қаҳқаҳасини эшитмайди гўё…\nТонг туннинг пардасини тортиб, шарпа шарпани эран-қаран илғайдиган бир паллада Ғўбдинтоғнинг қуймичидаги адирларда бир от ўйноқлаб боради. Қирқ кунлик бойловдан чиққан йилқи тизгинни узгудек силтаниб, гоҳида олд оёқларини қўшшасига ўйнатиб, белидаги жиловдорни менсимагандек пишқиради, оғзидаги сувлиқнинг ғижир-ғижири эшитилади.\n– Маҳкамроқ ўтир, ташлаб кетмасин, – дейди отаси эгар ортига қараб. – Бозоргача бир амаллаб етиб олсак бўлгани…\nБола оёқларини қисиб, эгар карсонига ёпишиброқ олади.\nУлар биянинг нархини хомчўт қилиб, бири олиб-бири қўйиб, бепоён кенгликлар ичида нуқтага айланиб боради…\n← Аввалги Аввалги Тўлқин Ҳайит. Ошиқ (ҳикоя)\nКейинги → Кейинги: Зулфира Мисбах. Сўфитўрғай (қисса)


Азамат Абдураимов: "Шогирдларимда гол уриш иштиёқи юқори бўлди" / CHAMPIONAT.asia\n20:59"Барселона" "Реал" сотиб олмоқчи бўлаётган ҳужумчини кузатди 6 20:32Неймар Европада бразилияликларни таъқиб этмоқда + ФОТО 3 20:04ЕЧЛда фақат 5 жамоа қоқилмасдан кетмоқда + ФОТО 12 19:36Роналду ва Месси энг юқорида + ФОТО 39 19:31ОФКдан келган меҳмонлар Қўқонга ташриф буюришди 8 19:07Омар Моманидан янги карикатура: "Бешиктош"дан "strike" 10 18:41Ёшлар лигаси. 25-тур. Бугунги натижалар 2 18:40Алвес: "ПСЖ нималарга қодирлигини вақт кўрсатади" 4 18:33Эллардайс "Лестер"ни бошқармайди 0 18:30Чемпионлар лигаси. Англия клублари барчадан тепада ФОТО 13 17:44Бугун намойиш этиладиган футболга оид кўрсатувлар жадвали (Setanta Sports, Спорт ТВ, Матч ТВ, Футбол ТВ) 5 17:25Одил Аҳмедов ОЧЛ ярим финал рамзий терма жамоасидан жой олди ФОТО 9 17:19Равшан Ҳайдаров Ўзбекистон U-23 термасига номзодларни кўриб чиқди 53 17:06ЕЧЛ: Тур якунлари, статистика, қизиқарли фактлар ва лигаларнинг антиқа турнир жадвали (ФОТО) 13 17:03Кейн Роналду ҳақида қандай фикрда? 19\nАзамат Абдураимов: "Шогирдларимда гол уриш иштиёқи юқори бўлди"\n13 авг 10:40\n“Андижон” ва “Орол” жамоалари ўртасидаги учрашув майдон эгаларининг ўта йирик ҳисобдаги ғалабаси билан якун топди.\nТабиийки, 7:1 ҳисобидаги ғалабадан кейин жамоамиз устози Азамат Абдураимовнинг кайфияти чоғ эди. Бош мураббий ўйин тўғрисида қуйидаги фикрларни билдирди.\n- Бугун сунъий қопламали майдонда тўп сурганимиз ўйин осон ўтмаслиги маълум эди. Шу боис биринчи бўлимда ўйинимиз унчалик қовушмади. Қолаверса, бугунги баҳсда ёш ва янги ўйинчиларни синаб кўришга қарор қилганим учун айрим етакчиларимизни захирадан қолдиргандим. Аммо иккинчи таймда йигитлар ўз ўйинини намойиш этиб рақиб дарвозасига бир нечта голлар киритишди. Албатта, ўйиндан ва натижадан тўла қониқиш ҳосил қилдим. Биринчи босқичда рақиблар дарвозасига 4тадан ортиқ гол урмагандик. Мени хурсанд қилгани, бугун шогирдларимда иштиёқ юқори бўлди ва ўта йирик ҳисобда ғалаба қозондик. Ўйлайманки, кейинги учрашувда ҳам йигитлар мана шундай сермаҳсулликни давом эттиришади.\nЖамоамиз етакчиси Баҳром Абдураҳимовда жароҳат борлиги учун майдонга туша олмади. Албатта унинг йўқлиги билинди. Баҳром ҳозир соғлигини тикламоқда ва тез орада у сафга қайтади.\nСардор Соипов, Акром Комилов ва Даврон Усмонов каби янги футболчилар бугун дебют ўйинини ўтказишди. Дастлабки учрашувда улар ёмон таассурот қолдиришмади. Масалан, Сардорда биринчи таймда гол уриш учун яхши имконият ҳам бўлганди. Лекин вазиятдан унумли фойдалана олмади. Албатта, дебют учрашувдаёқ янги жамоа ўйинини мослашиш осон эмас. Ишонаманки, улар ўйиндан-ўйинга янада яхши тўп суришади ва жамоада ўз ўрнини топа олишади.


Бош сахифа > Янгиликлар > Юксак ишончни оқлаш керак!..\nДавлатимиз раҳбари Шавкат Мирзиёевнинг Олий Мажлис Сенати ва Қонунчилик палатаси аъзоларига Мурожаатномасини катта қизиқиш билан тингладим.\nПрезидентимиз ташаббуси билан 2018 йил юртимизда "Фаол тадбиркорлик, инновацион ғоялар ва технологияларни қўллаб-қувватлаш йили" деб эълон қилиниши тадбиркорлар учун юксак эътибор, ғамхўрлик ва ҳимоя бўлди.\nЮртбошимизнинг "Элни тадбиркор боқади, иш ўрнини тадбиркор яратади. Тадбиркор кўп бўлса, эл бой бўлади", деган фикрлари биз каби кичик бизнес вакилларига юксак ишонч билдираётганидан далолат.\nКорхонамиз ўз фаолиятини бошлаганида 5-6 киши ишлар эди. Бугунга келиб эса бу ерда 50 нафардан зиёд қиз доимий иш билан таъминланди. Тижорат банкларининг кредит маблағлари ҳисобидан хориждан зарур ускуналарни олиб келдик, ишлаб чиқариш ҳажми ортди. Маҳсулотларимиз асосан ички бозорга чиқарилмоқда, янги шартномалар тузяпмиз. Аммо булар билан чекланиб қолишни истамай, ип-газлама маҳсулотларига хорижда қизиқиш катта эканини билиб, янги ҳамкорлар билан экспортни йўлга қўйишни орзу қилардим. Президентимизнинг маърузалари менга қанот бўлди, орзуларимни амалга оширишда ҳеч бир тўсиқ йўқлигини ҳис қилдим. Давлатимиз раҳбарининг сўзлари ўзимга ишончимни оширди. Янги режалар, мақсадлар сари бошлади.\nТадбиркорларнинг бундай ҳимоя остига олиниши сафимизни янада кенгайтиради, соғлом рақобатни юзага келтиради, маҳсулот сифати яхшиланади, ишлаб чиқариш ҳажми ортади ва иш ўринлари кўпаяди. Халқимиз бойиса, юртимизда тўкинчилик, фаровонлик ортади. Шу маънода, юртбошимизнинг ҳар бир сўзлари узоқ келажакни кўзлаб айтилган пурмаъно фикрлар эканлигига амин бўлдим.\nТадбиркорга катта ғамхўрлик кўрсатилди. Улкан ишонч билдирилди. Бу бизни янада масъулият ва ғайрат билан ишлашга чорлаши керак!\nҚизилтепа туманидаги "Ишчи кийим таъминот" хусусий\nКўрилганлар сони: 3645


Шоира - Умида Абдуазимованинг Наврўз табриги: » MUZAFFAR.UZ\nШоира - Умида Абдуазимованинг Наврўз табриги:\nНАВРЎЗ - ЯНГИ КУН\nМен беҳад ҳурсандман!\nҲаяжонларимни юртимиз раҳбари 8-март муносабати билан совға қилган ноутбукда ёза туриб, ҳозиргина у инсон билан бир столда ўтириб, наврўз таомларидан тановул қилиб, Абдулла Қодирий номидаги истироҳат боғини сайру саёҳатлаб келдим, - десам, ишонасизми?\nМулоқотнинг чинакам суратини кўнгилларга чизиб; Одамлар билан самимий суҳбатлашиб; Бирини ота-онасидек, бошқасини опа-сингил, ака-укасидек кўриб; Болажонларни эркалатиб; Бутун боғ бўйлаб айланиб чиққан раҳбаримизга минг раҳмат!\nБошда халқ тинчлиги ва тўқчилиги учун минг бир режалар, олдинда жиддий сафарлар турса-да, ўта камтарлик билан одамларга меҳр улашиш;\nҲар бирининг қўлини олиб, суҳбатга киришиш таҳсинга лойиқ, ўрнак олишга арзир ҳолат!\nИлоҳо, узоооқ, ҳотиржам ва тани сиҳатликда яшасинлар!\nҚойил қолганим: юртимиз раҳбари халқ билан мулоқот қандай бўлишини бизларга ўргатяптилар.\nКеча Сирдарё вилоятидаги тантаналарда иштирок этиб қайтгандим.\nБир - биридан пазанда юртдошларимиз ўз дастурхонига таклиф қилар, гўшту устухонни кўклам кўкатларига қўшиб қандай дармонли таом тайёрлаганига баҳо беришимни сўрар эди...\nБугун Тошкетдаги мўл-кўлчилик, тўкин ва тўқчиликнинг намойиши - катта-кичикка халим ва ош сузиб, наврўз таомлари билан меҳмон қилиш, етук санъаткорларни узоқдан, яъни катта сахнадан эмас, ён атрофида туриб маҳоратини кузатиш - одамлар қалбига уюштирилган сайл, энг қисқа йўл эмасми?\nҲа, Наврўз сайли самимиятга сайр, жамиятга тенглик, тотувлик неъматларини улашиб келишига орзуманда сайл бўлмоқда.\nҲар гўша обод, диллар озодки, кекса-ю ёш кўнглига байрам сиғмоқда.\nКуй-қўшиқлар, карнай - сурнайларнинг авжи энг юксак чўққиларга чиқмоқда. Тинчликка, тўкинчиликка шукроналик яллалари авжланмоқда.\nҚалбларда ҳуррам, ҳамма бир-бирига меҳрибон она Ватанда мавжудлигидан хаяжонлар мавжланмоқда.\nМенинг ҳаяжонимнинг ҳаммаси бугина эмас!\nБиз ўтирган «супа» ёнида, китоблар қучоқлаб, ён-атрофида дасталанган ақл қаймоғи бўлмиш китоблар билан... Абдулла Қодирий бобомиз ҳайкали ҳам турибди!\nЁнида юртимиз зиёлиларидек зилол орзули фаввора! У иллатларни тозалашга шаймиз , гарчанд ўзимиз кирлансак-да, - дегандек атрофга биллур томчилар сочмоқда.\nҚУЁШ тафти ҳам бундай дамларда би-и-р ёқимли!..\nЮртимиз раҳбари қарсак чаларканлар, хоразм ва қорақалпоқ куй-қўшиқлари остида сафни тўлдириб момоларимиз миллий кийимларида ўтиб бораётган опа-сингилларимиздан завқланиб, мен ва халқаро футбол хаками Равшан Эрматовга қараб:\n- Қанчалик тарихимиз бой!\nҚанчалар ота-боболаримиз ақлли-я! Бундай либосларни янада оммалаштириш керак! -дедилар, кўзлари ёниб.\nМен бу гапдан беҳад илҳомланиб кетдим:\n- Қайсидир «мадонна»ларга эмас, ўзимизнинг бувиларимиз кийган либослар, таққан тақинчоқларга меҳр қўйишимиз керак...\nЎз «мадонна»ларимиз бор, башанг кийинган, савлатли бўлиб, ҳашамдооор кўринган, азал - азалдан...\nҲа, ўз тарихий кийим - кечакларимизни ёшартириш, ўз тақинчоқларимизни қайтадан яшнатиш пайти келди!..\nКураш тушиб чаққон харакат қилган йигитчалар қорақалпоқ, хоразм, андижону бухороча шаҳдам ҳаракат билан ўйнаётган эркакларга ўрнини бўшатди. Мен эса Равшанжонни суҳбатга тортдим.\nСиз ҳам ўйнайсизми?\n- Йўўўқ, опа, шундан йўўман...\nҲа, йигитлар рақсида ҳам жозиба ўзгача! Уфори-ю, «дилхирож», «лазги» ёки «полка»га тушаётганлар оёқ учида югуриб қўядиган мана-ман дегудек арманиларни қочиргудек экан, биз ҳам бежиз махлиё бўлиб боқмадик-да, уларга!\nТаом ейишига қараб, меҳнаткашлигини чамалаган боболаримиз йигитларни рақсга қандай тушишини ҳам баҳолашиб, беллашган...\nБаҳоринг муборак, она Ўзбекистоним! Янги Кун, Йил бошинг ҳурсандчилик билан бошланяпти экан, ҳар кунинг ҳайру саҳоватли бўлсин.\nЕрга тушган уруғ - ризқимиз бутлигига, кўнгилларга улашилган меҳру оқибат эса иноқ-иттифоқда яшашимизга ишорадир.\nБахту тахтимизни барқарор қилиб кел, Наврўз!\nЧоп этилган: 21-03-2017, 05:28\nБАЙРАМИНГИЗ ЯҚИНЛАШМОҚДА, ОТАЖОН!\nЧоп этилган: 8-04-2017, 00:01\nХонанда - Сарваранинг Наврўз табриги:\nЧоп этилган: 21-03-2017, 07:44


Эшқобил Шукур (1961) | www.ziyouz.uz\nБош саҳифа Ўзбек зиёлилариЭшқобил Шукур (1961)\nЧоп этилган 28.05.2016 22.02.2018 МуаллифZiyouz.uz\nЭшқобил Шукур 1961 йил Сурхондарё вилоятининг Қумқўрғон туманидаги Боймоқли қишлоғида туғилган. ТошДУнинг филология факультетини битирган (1984). Турли нашриёт ва таҳририятларда, Ўзбекистон телевидениесида хизмат қилган.\nИлк шеърлар тўплами — «Юракни ўрганиш» (1984). Шундан сўнг унинг «Сочлари сумбул-сумбул» (1988), «Тунги гуллар» (1989), «Яшил қушлар» (1995), «Ҳамал айвони» (2003) шеърий китоблари ва 2005 йилда «Кўҳна боғ ривоятлари» насрий китоби нашр этилган. «Нақшбанд», «Ибтидо хатоси» каби достонлари, «Насойим ул-муҳаббатга сайр» туркуми, шунингдек, «Оқибат оқшоми», «Дунёнинг кўчиши» каби қиссалари ҳам бор.\n1989 йили яратилган «Тунги гуллар» номли учинчи тўплами Республика Ёшлар Иттифоқининг Усмон Носир номидаги мукофотига сазовор бўлган.\nУнинг шеърлари чуқур мажозий маънога эга эканлиги, айни чоғда содда, равон тилда ифодаланиши, баъзан эса халқона, бахшиёна баён услуби шоир шеъриятини ўз ўқувчиси билан мустаҳкам боғлайди. Бунинг устига шоир шеъриятида қадимий унутилган мусиқий оҳанглар янгидан жонланиб, асарларига янгича маъно, янгича файз ҳам бағишлайди. Баъзан эса фожеавий оҳанглар эшитилади.\nУнинг асарлари бир қанча хорижий тилларда, Россия матбуоти ва Американинг «Жаҳон адабиёти» номли журналида чоп этилган.\n← Аввалги Аввалги Бўғимларга шифоли беш маҳсулот\nКейинги → Кейинги: Cамия Ақиева. Насиба (ҳикоя)


ТЕРРОР ИСЛОМДАН ЭМАС - Баҳоуддин Нақшбанд ёдгорлик мажмуаси маркази\nТЕРРОР ИСЛОМДАН ЭМАС\n10 декабр 2016 й.\n1497 марта ўқилди.\nДинимиз тинчлик ва ҳамжиҳатлик динидир. Одам тугул ҳашаротга озор беришдан қайтаради. Динимизда яратилган насалар ичида инсон энг мукаррам эканлиги таъкидланади. Бу ҳақда Аллоҳ таоло шундай марҳамат қилган:\n«Дарҳақиқат, (Биз) Одам фарзандларини (азиз ва) мукаррам қилдик». (Исро: 70)\nБугунги кунда ўзини мусулмон деб атаб, дин ниқоби остида жамият ўртасида бузғунчилик, ноҳақ қон тўкиш каби салбий ҳолатларни авж олдириб, юрт тинчлиги ва муқаддас Ислом дини ривожига рахна солишга уринаётган кимсалар омма орасида Ислом дини ҳақида салбий фикрлар туғилишига сабаб бўлмоқда. Бу ташвиқотларни ривожлантиришга уринаётганларнинг кўзга кўринмаган яширин бир мақсади - Исломни қора қилиб кўрсатиш ва мусулмонларни ваҳший деб тасвирлашдир.\nАслида, “Ислом” сўзи, луғатда “тинчлик” маъносидадир. Шунингдек, саломатлик, омонлик, хотиржамлик каби кўплаб маъноларни билдиради. Ушбу маъноларнинг барчаси бир-бирига узвий боғлиқдир. Мусулмон дегани бу Аллоҳ таолога итоат қилиш билан бирга, У яратган мавжудотга тинчлик, хотиржамлик берувчи шахс демакдир. Мусулмон шахсиятига таъриф бериб, Расулуллоҳ (с.а.в.): “Мусулмонлар унинг тили ва қўлидан саломатда бўлган киши ҳақиқий мусулмондир”, деганлар.\nБу сўзларнинг акси ўлароқ, “Террор” - бузғунчилик, даҳшатга солиш, шиддат маъноларини ифодалайди. «Ислом» ва «террор» сўзларини бирикма – ибора шаклида ифода этиш уларнинг мазмун-моҳиятига зиддир. Сабаби, нафақат ислом, балки бирор-бир самовий дин ўз таълимотида зўравонлик, зулм ва қон тўкишни оқламаган ва оқламайди ҳам. Ушбу икки сўз мазмун жиҳатидан бир-биридан қанчалик узоқ бўлса, моҳият жиҳатидан ҳам шунчалик фарқлидир.\nШубҳасиз, бугунги оммавий ахборот воситаларида тез-тез учраб турган «ислом терроризми» ҳақидаги даъволар нотўғри ва асоссиздир. Террорчи гуруҳларнинг жимжимадор номлари, уларга аъзо бўлган кимсаларнинг исмлари ҳеч қандай ҳақиқат ёки аслиятни ифода этмайди. Зеро, исломда ҳам бошқа самовий динлар каби террор ёки одамлар устидан бошқа шаклдаги зўравонликка ўрин йўқ. Ҳозирда «террор» деб аталаётган ҳаракатлар аллақачон исломда «улкан гуноҳ», деб белгилаб қўйилган.\nТеррор ўз олдига шафқатсизлик, қотиллик ва тинч аҳоли устига кўплаб кулфатларни солишни мақсад қилиб олган. Ушбу мақсадларни ислом мақсадларига тескари ҳолда эканини билган ҳар қандай киши террорчилик ҳаракатлари ислом ва имон тақозосидан узоқ ҳаракат эканини кўради.\nТеррордан қўрқиб, ўз жони ва фарзандлари келажагини ўйлаб туғилиб ўсган юртини ташлаб кетишга мажбур бўлаётган қочоқлар муаммоси бутун дунёни ўйлантирмоқда. Бундай зўравонлик остидаги ҳаракатлар ислом эмас.\nИслом тарихида кечиримлилик, раҳм-шавқат, ўзаро иттифоқ ва хотиржамликда яшаш тамойиллари намунали тарзда ўз аксини топган. Пайғамбаримиз (с.а.в) Макка фатҳи куни ўзларига мислсиз душманлик ва зулмлар қилган кишиларни ҳам афв этиб, уларга омонлик беришлари нафақат У зотни, балки ислом динининг руҳида кечиримлик, олийжаноблик ҳамда инсонларга нисбатан ўта меҳрибон ва шафқатли бўлишнинг гўзал намунасини мужассамлашганини ифодалайди.\nБу борада таниқли олим Юсуф Қарзовий ўз насихатларининг бирида шундай дейди: “Ислом бегуноҳ кишиларнинг жони, мол-мулки ва ногмусига нисбатан зулм қилишни ман этади. Пайғамбаримиз (с.а.в) видолашув ҳажида қилган ваъзларида одамларнинг жони, мол-мулки ва номуси қиёматгача дахлсиз, деб эълон қилганлар. Бу нафақат мусулмонларга, балки бошқа инсонларга ҳам тегишлидир”.\nИслом дини пойдевори бағрикенглик ва енгиллик асосига қурилган. Шу маънода, Имом Бухорий раҳматуллоҳ алайҳ Абу Ҳурайра розияллоҳу анҳудан ривоят қилган ҳадиси шарифда шундай дейилади: «Албатта, дин енгилликдир. Ким динда чуқур кетса, (дин) уни енгади. Бас, тўғри бўлинглар, яқин бўлинглар...».\nШунингдек,Ибн Масъуддан ривоят қилган ҳадиси-шарифда: «Динда чуқур кетадиган(мутанаттиъийн)лар ҳалок бўлди. Динда чуқур кетадиганлар ҳалок бўлди. Динда чуқур кетадиганларлар ҳалок бўлди», – дейилади. (Имом Муслим ривояти).\nШубҳасиз, исломда бегуноҳ инсон қонини тўкиш бузғунчиликнинг энг улкан кўриниши ҳисобланади. Террор каби ваҳшийликларни амалга оширганлар ўзларини динга қаттиқ эътиқод қўйгани ҳақида ўз сўзларида қанчалик лоф урмасинлар, қилаётган ишлари орқали бу даъволари нақадар ёлғон экани фош бўлмоқда.\nталабаси Усмонов Адиз


02-10-2016 | 02:29\nZAMIN.UZ / Авто / 02 Октиябр 2016 года1 048\nЖаҳонда ўзиюрар техникаларнинг ўнлаб тури ишлаб чиқариляпти. Ҳайдовчисиз автомобиллар эса тинч кўчаларни кезиб юрибди. Уларни тўла маънода ҳайдовчисиз деб бўладими? Йўқ, чунки тегишли вақтда бошқарувни қўлига олиши учун барчасида ҳайдовчи ўриндиғи ҳамда руль, тепки, улаш тугмалари каби бошқарув элементлари жойлашган. Бу жўяли қарор, ахир, бир гап бўлса, машина дарҳол ҳайдовчи измига бўйсунади, деб ёзмоқда "Carzone" нашри.Komatsu ишлаб чиқарган самосвалда эса бошқарув ускуналарининг бирортаси йўқ. На рул, на тепкиларни учратасиз. Ҳайдовчиси бўлмагач, кабинанинг нима кераги бор?Кабинасиз самосвал Autonomous Haulage Vehicle деб аталади. Унда 2700 от кучи бор. Кабина ва ҳайдовчи машина учун ортиқча юк, ундан халос бўлгач машинанинг фойдали иш коэффициенти ошади, шундай эмасми?Гарчи, кабинасиз юк машинаси бошсиз одам каби кўринса-да, инженерлар унинг фойдасини тушунтирмоқда. Кабинада ўтирган ҳайдовчи орқани кўролмайди, бунинг учун ён ойнага боқиб орқани тасаввур қилиши ёки машинани тўхтатиб тушиб қараши керак. Кўпинча, бортдаги юкни тушириш учун ҳайдовчи машинадан тушиб мўлжал олади. Бутунлай автоматик режимда ишлайдиган япон самосвалида эса бу муаммо йўқ, чунки корпуснинг турли чеккаларидаги камералардан ориентация олади. Қолаверса, бундай “гурзавой” тўртала ғилдирагига юкланиш тенг тақсимланганлиги туфайли турғунроқ бўлади. Музламада сирғанмайди.Autonomous Haulage Vehicle прототипи яқинда Лас-Вегас кўргазмасида намойиш этилди. Коматсучилар эса тез кунларда ишлаб чиқаришни бошлаб юборади.\nТеглар: ўзиюрар сирғанмайди ишлаб олади Кабинасиз бўйсунади ВконтактеFacebookTwitterОдноклассникиМой мир\nЎқишни тавсия қиламиз Чилонзорда автомобиль ёниб кетиб, ҳайдовчи вафот этди\n12:48 / 27-04-2016


Барча британияликлар бош вазир номидан уйда қолишга чорловчи мактуб олишди\nБританияда барча оилалар бош вазир Борис Жонсон имзолаган ва коронавирус пандемияси шароитида уйда қолишга чорловчи мактуб олди.\nБританияда пандемия сабабли карантин режими 2 ҳафта олдин киритилган. Одамларга уйларини озиқ-овқат маҳсулотлари, дори-дармон харид қилиш, уй ҳайвонларини сайр қилдириш, жисмоний машқлар бажариш учун тарк этишга рухсат берилган. Шунингдек, 2 метрлик ижтимоий масофани сақлаш буюрилган ва 2 кишидан кўпроқ бўлиб йиғилиш тақиқланган.\n“Мен бу беқарорлик туфайли ҳаётингиз, ишингиз ва бизнесингиз қандай қийинчиликларга дуч келаётганини тўлиқ англайман. Бироқ биз томондан қабул қилинган чоралар биргина оддий сабаб туфайли зарур. Агар жуда кўп одам бир вақтда жиддий касалланса, соғлиқни сақлаш миллий хизмати (NHS) бунчалик кўп беморни уддалай олмайди. Бу эса кўплаб ҳаётларни олиб кетиши мумкин. Биз кўпроқ ҳаётларни сақлаб қолиш учун инфекция тарқалишини секинлаштиришимиз ва шифохонага ётишга эҳтиёж сезувчи одамлар сонини камайтиришимиз лозим. Айнан шу сабабли сизнинг биргина оддий қоидага амал қилишингизни сўраймиз – сиз уйда қолишингиз лозим”, деб айтилган мактубда.\nЖонсон, шунингдек, кўплаб британияликлар қандай молиявий қийинчиликларга дуч келганларини тушунишини таъкидлаб ўтган. “Ҳукумат сизга оилангизни боқа олишингиз учун ёрдам беришда барча имкони бор ишни амалга оширади”, деб ваъда қилган бош вазир.\nУ карантин чоралари янада қатъийлаштирилиши мумкинлигини айтган. “Биз иккиланмасдан олға бориб, илмий ва тиббий тавсиялар талаб қилса, бу чораларни қатъийлаштирамиз. Биз қоидаларга қанчалик қатъий риоя қилсак, шунчалик кам ҳаётлар йўқотилади ва ҳаётимиз шунчалик тезроқ аввалги тарзига қайтади”, деб таъкидлаб ўтган Жонсон.\nЖонсоннинг ўзи ҳам коронавирусга чалиниб, 10 кун уйда карантинда қолгандан кейин 6 апрелда юқори ҳарорат ва йўтал билан шифохонага ётқизилди. У ўз мактубида NHS ходимларига миннатдорлик билдирган.\n“Биз шифокорларимиз, ҳамшираларимиз ва бошқа тиббий ходимлар замон чақириғига жавобан матонатли ишлаётганларидан илҳомланамиз. Пенсияга чиққан минглаб шифокор ва ҳамширалар NHS’га қайтмоқдалар ва юз минглаб фуқаролар энг заиф одамларга ёрдам бериш учун кўнгиллилар бўлиб ёзилмоқдалар. Айнан бизнинг буюк британ руҳимиз туфайли коронавирус устидан ғалаба қозона оламиз ва биргаликда уни мағлуб этамиз! Айнан шу сабабли - NHS’ни ҳимоялаш ва ҳаётларни сақлаб қолиш учун миллий фавқулодда вазиятда уйда қолишингизни сўрайман”, деб ёзган Британия бош вазири


Қорақалпоғистон, Хоразм вилояти. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 0-5 даража, кундузи 12-17 даража илиқ бўлади.\nБухоро ва Навоий вилояти. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 0-5 даража, кундузи 12-17 даража илиқ бўлади.\nТошкент, Самарқанд, Жиззах, Сирдарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 0-5 даража, кундузи 12-17 даража илиқ бўлади.\nҚашқадарё, Сурхондарё вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 0-5 даража, кундузи 12-17 даража илиқ бўлади.\nАндижон, Наманган, Фарғона вилоятлари. Ҳаво бироз булутли бўлади, баъзи жойларда ўзгариб туради, ёғингарчилик кутилмайди. Шамол шарқдан 5-10 м/с тезликда эсади. Ҳарорат кечаси 0-5 даража, кундузи 10-15 даража илиқ бўлади.\nРеспубликанинг тоғли ҳудудлари. Ҳаво ўзгариб туради, ёғингарчилик кутилмайди. Шамол шарқдан 7-12 м/с тезликда эсади. Ҳарорат кечаси 2 даража совуқ - 3 даража илиқ, кундузи 6-11 даража илиқ бўлади.\n1 ноябрь куни Ўзбекистонда кутилаётган об-ҳаво маълумоти


ССВ: Коронавирусни даволашда янги усул қўлланилади - zarnews.uz\nҚадим замонлардаёқ тиббиётда муҳим аҳамиятга эга бўлган инсон қони олимларнинг алоҳида эътибор марказида бўлиб келган. Чунки қон ҳаёт манбаи, унда турли касалликларга қарши курашиш қобилияти мавжуд деб ҳисобланган.\nЯна бир аҳамиятли томони, фидойи шифокорларимизнинг машаққатли меҳнатлари натижасида коронавирус инфекциясидан тузалган беморларимиз айни пайтда 42 нафарга етди ва улар сафи кундан кунга ортиб бормоқда.\nШунга кўра, юртимиздаги бир қатор тажрибали олим ва шифокорлар билан келишилган ҳолда, тез кунларда мутлақо янгича усул — коронавирусдан соғайган инсонларнинг қон зардобини хасталиги оғир кечаётган беморларга қуйиш амалиётини жорий этиш бошланади, дея маълум қилди ССВ матбуот хизмати.\nАввало, коронавирус инфекциясидан тузалган инсонлардан зардоб олишдан олдин, бир нечта инфекцияларга текширилади, тиббий кўрикдан ўтказилади. Қўшимча инфекцияси ва касаллиги бўлмаган инсонлар зардобининг кичик бир қисми олинади, холос. Бу миқдор донор учун ҳеч қандай салбий асоратларни намоён қилмайди. Бу илмий жиҳатдан исботланган. Сўнгра йиғиб олинган зардоб яна қўшимча ишлов бериш жараёнларидан ўтказилгандан сўнг касаллик оғир кечаётган беморлар розилиги ва шифокор кўрсатмалари ҳамда махсус тартибларга қатъий риоя қилинган ҳолда қўлланилиши мумкин.\nМуҳими, COVID-19 инфекциясидан тузалган инсонларнинг қон зардоби – касаллик оғир кечаётган ёки узоқ давом этаётган беморларимизга вирусни тезроқ ва осонроқ енгиш учун қўшимча курашиш манбаи бўлиб хизмат қилади.\nТеглар: ССВ COVID-19 Коронавирусга чалинганлар